Praktiese sy van Komposisie | Xplorio Gansbaai
Praktiese sy van Komposisie
Tydens 'n vorige byeenkoms van Gansbaai Fotografieklub was kunstenaar Niël Jonker van Baardskeerdersbos die gasspreker oor die begrip "komposisie" (ordening van losstaande dele tot 'n eenheid). Vanuit 'n skilder se perspektief teenoor die fotograaf se perspektief het hy die volgende besonderse opmerking gemaak: "Die ooreenkoms tussen komposisie vir die kunstenaar en dié van 'n fotograaf, is merkwaardig. As voorbeeld kan ek noem dat, wanneer ek iets oor skilder wil leer, besoek ek die biblioteek se fotografie-afdeling." Hy het ook gesê dit is moeilik om komposisie te verwoord, maar dit kom neer op die verhouding tussen die kunstenaar of fotograaf met sy onmiddelike omgewing.
Hierdie stelling is juis deur voorsitter Riaan Jacobs tydens 'n onlangse byeenkoms te Groeneweide Kwekery beklemtoon. Riaan het 'n "blitskursus" oor die benadering tot die praktiese sy van komposisie deur die fotograaf aangebied. Ondanks 'n "blitskursus", het Riaan hom goed van sy taak gekwyt en die belangrikste punte vir komposisie uitgelig. Hy het veral klem gelê op die benutting van die "een derde reël" en waar die fokuspunt van die onderwerp moet of kan wees. Daarna het die pret begin met die praktiese uitvoering van Riaan se kort opsomming. Fotograwe met kamera's, driepote en nog meer het Groeneweide se tuinareas behoorlik oorgeneem - hetsy staande, hurkende, sittende of plat op die maag. Dit was die hoofdoel van die byeenkoms - om 'n pret-praktiese byeenkoms daarvan te maak.
Die foto's sal tydens die volgende byeenkoms saamgebring word sodat almal na almal se "komposisie-gefokusde" foto's kan kyk. Gansbaai Fotografieklub se eerste byeenkoms te Groeneweid Kwekery het goed afgeskop en kennis kan geneem word dat alle byeenkomste voortaan daar sal plaasvind. Dit vind op die 1ste en 3de Maandag van elke maand om 18:30 plaas.
Vir navrae kan Riaan Jacobs by 082-373-8270 gekontak word, of skakel vir Veronica du Plessis by 084-826-8781.